DA Den Europæiske Unions Tidende CE 78/285

(2004/C 78 E/0285)

SKRIFTLIG FORESPØRGSEL E-3445/03

af Ilda Figueiredo (GUE/NGL) til Kommissionen

(20. november 2003)

Om: Hjælp til handicappede personer med pleje- og omsorgsbehov

Familiemedlemmer til alvorligt handicappede med pleje- og omsorgsbehov har gjort opmærksom på de vanskelige forhold, navnlig i Portugal, hvor pensionerne til stærkt handicappede er meget lave og hjælpen fra det offentlig meget mangelfuld. De private institutioner for social solidaritet, der arbejder på dette område og udfører et vigtigt arbejde, står over for mange vanskeligheder og omfattende begrænsninger, idet der ikke er tilstrækkelige passende boliger til disse handicappede.

Kommissionen bedes på den baggrund besvare følgende:

1. Hvilke midler findes der til støtte for institutioner, som tager sig af handicappede med pleje- og omsorgsbehov som f.eks. mentalt handicappede, navnlig til boliger og undervisnings- og revaliderings-teknikker?

2. Hvilke foranstaltninger er der planlagt med henblik på at bringe pensioner til handicappede personer i de forskellige medlemsstater på linje med hinanden i betragtning af, at pensionen til personer med et stærkt pleje- og omsorgsbehov kun udgør 225 EUR om måneden i Portugal?

Svar afgivet på Kommissionens vegne af Anna Diamantopoulou

(6. januar 2004)

Niveauet for sociale ydelser, betingelserne for deres tildeling såvel som tilrettelæggelsen af de sociale sikringsordninger henhører under medlemsstaternes kompetence. Der er ingen planer om en lovgivningsmæssig harmonisering af ydelserne til handicappede.

Siden Det Europæiske Råd i Lissabon i marts 2000 har EU dog etableret et udvidet samarbejde mellem medlemsstaterne på området for social beskyttelse ved at anvende den åbne koordinationsmetode først til spørgsmål om social integration, dernæst til pensioner. Der er planer om at udvide den åbne koordinationsmetode til også at omfatte sundhedspleje og langtidspleje.

Den åbne koordinationsmetode er baseret på en definition af fælles målsætninger — som dog ikke er juridisk bindende — og indikatorer til at følge medlemsstaternes fremskridt mod opfyldelsen af disse målsætninger.

Med hensyn til den sociale integration er der to målsætninger, der omhandler handicappede.

— For at forebygge risiciene for udelukkelse anmodes medlemsstaterne om, under særlig hensyntagen til handicappedes behov, fuldt ud at udnytte videnssamfundets og den nye informationsteknologis potentiale og om at sikre, at ingen udelukkes.

— For at yde hjælp til de mest udsatte, bør medlemsstaterne endvidere fremme den sociale integration af mænd og kvinder, som, især på grund af deres handicap eller deres tilhørsforhold til en social gruppe med særlige integrationsvanskeligheder, risikerer at ende i fattigdomssituationer, som dem indvandrerne oplever.

Kommissionen er i øjeblikket i færd med at udarbejde et udkast til fælles rapport om social integration. Formålet med denne rapport er at analysere medlemsstaternes nationale handlingsplaner om social integration for 2003 og ligeledes behandle forholdene for handicappede. Udkastet til rapport bliver grundlaget for Kommissionens og Rådets fælles rapport, som skal forelægges på Det Europæiske Råds forårsmøde i marts 2004. De nationale handlingsplaner er allerede tilgængelige på Kommissionens hjemmeside: (http://europa.eu.int/comm/employment_social/soc-prot/soc-incl/index_en.htm).

I forbindelse med Det Europæiske Handicapår (2003) finansierer Kommissionen en undersøgelse med henblik på at analysere handicappedes forhold på institutioner i medlemsstaterne, herunder i tiltrædelses-og kandidatlandene. Resultaterne forventes i slutningen af 2004.